Gluet am Horizont zeigt, dass es Tag wird. Mi Blick verschwumme, doch-y weiss dass er klar wird. Kribblig und nervös sitz-y uf em Bett, richt mi uff als neggschts, lueg was mi hett  gweckt. Dr Wecker träumt no - e Sältheit. Y muess wägg elei, bi uf dr Wält drhei. Kä quälte Geischt, zumindescht nümm so oft. Zwei Kinder und e Frau, si sinn für mi wie Gott. Glaube hett wär hofft, zwei Auge in mim Kopf. E Härz wo für Euch klopft, kai Taugenixx wo floppt. Steck s Blackbook vom Nachttisch in d Lädertäsche. Drzue no das Buech wo mr sie hett gäh zum läse. Schieb mi Lieblings-Kulli vom Suvretta House zu dr Zeedel in mim Kittel. Han en extra kauft - passend zu dr Timbs, wo mi no wytt wänn trage - s  Fueter rot wie Wyy, no chli styff am Krage. Y stryych en glatt, wüsch en ab, kä Staub sticht ins Aug. Früsch wie Champagner und dä Sound, mit Verlaub. Vor dr Tür stürmt dr Herbscht. Y stell mi taub. Und bi wägg wie dr Wind, loss mi tryybe mit em Laub.